हिंदी स्नात्तकोत्तर विभाग के अध्यक्ष थे -डॉ केशरी कुमार , नकेनवाद या प्रपद्यवाद के संस्थापक कवियों नलिन विलोचन शर्मा , नरेश कुमार के साथ जिनका नाम जुड़ा था | जय शंकर प्रसाद की ‘ कामायनी ‘ की पंक्तियों का धाराप्रवाह पाठ करते हुए जब वे अनुस्यूत काव्य सौंदर्य का सांगोपांग विवेचन करते तो प्रसाद के पात्र जीवंत हो उठते | डॉ. केशरी कुमार की ख्याति का फायदा उस बैच के हम विद्यार्थियों को इस तरह मिला कि हिंदी स्नातकोत्तर विभाग में किसी न किसी कारण – सेमिनार , पी एच डी का इंटरव्यू , व्याख्याताओं का इंटरव्यू - हिंदी साहित्य के मूर्धन्य रचनाकारों का प्रायः आना जाना लगा रहता | अज्ञेय , नामवर सिंह , कमलेश्वर , डॉ. नगेन्द्र , जानकीवल्लभ शास्त्री , फणीश्वरनाथ रेणु उनमें खास थे हमारे लिए | कुछ दृश्य इस गहराई से मन की दीवारपर इतनी गहराई से खुदे हैं कि समय की गर्द भी अपना असर उनके ऊपर नहीं छोड़ पाई | दुग्ध धवल जानकी वल्लभ शास्त्री जब झक्क सफ़ेद धोती के ऊपर घुटनों के कुछ नीचे तक लम्बे कुरते में कक्षा में आये तो एकाएक ऐसा आभास हुआ जैसे सुमित्रानंदन पन्त हमारे सामने खड़े हों , उस भव्य व्यक्तित्व को प्रत्यक्ष देखना अनिर्वचनीय अनुभूति थी , उनका धाराप्रवाह काव्यपाठ , रचना में डूबते हुए हमें भी काव्य सौन्दर्य की गहराई में सहजता से उतार देना – आज सब सपने जैसा ही लगता है| दूसरा असाधारण संयोग था अज्ञेय जी का कक्षा में विभागाध्यक्ष के साथ प्रवेश ! आज तक अपने आप को विश्वास दिलाना पड़ता है कि सचमुच अज्ञेय जी हमारे सामने खड़े थे | उन्होंने क्या कहा , कितनी देर रहे , हमें कुछ स्मरण नहीं , उनकी आभिजात्यपूर्ण वेशभूषा , भव्य सुदर्शन व्यक्तित्व ने तो जैसे पूरी की पूरी कक्षा को सम्मोहित ही कर लिया था , मंत्रमुग्ध , निर्निमेष हम उन्हें देखते ही रह गए , और अज्ञेय जी मुस्कुराते हुए बेंच पर बैठे छात्रों की डेस्क पर बैठे तब भी हम मोहाविष्ट ही बने रहे , वह स्थिति तब ख़त्म हुई जब वे कक्षा से बाहर निकले , हमारे लिए वह स्वप्नभंग की स्थिति थी , उनके जाते ही ‘ शेखर : एक जीवनी ‘ , ‘ नदी के द्वीप ‘, से जुड़े कितने ही प्रश्न सर उठा -उठा अकुलाने लगे | आजतक यह दुःख सालता है कि स्वयं अज्ञेय जी से उनके पात्रों के विषय में जानने का अवसर हमने गँवा दिया | बहरहाल ‘ इन विद्वानों के समागम का सबसे बड़ा लाभ हमें यह मिला कि हिंदी साहित्य की भिन्न – भिन्न विधाओं के नवीनतम प्रयोगों से हमारा परिचय तात्कालिक प्रभाव के साथ ही होता गया जिसे वैयक्तिक तौर पर हम सभी मित्र अपना सौभाग्य और बहुत बड़ी उपलब्धि मानते हैं | हिंदी साहित्य जगत के इन लब्ध प्रतिष्ठित साहित्यकारों की उपस्थिति में हमारे अटपटे प्रश्नों का भी समुचित समाधान हमें मिल जाता |